กระทรวงมหาดไทย ประชุมร่วม 22 หน่วยงาน เร่งขับเคลื่อนการเสริมสร้างการรับรู้ไปยังพี่น้องประชาชนในระดับพื้นที่
นายพรพจน์ เพ็ญพาส รองปลัดกระทรวงมหาดไทย เป็นประธานการประชุมคณะกรรมการบูรณาการข้อมูลและสร้างการรับรู้สู่ชุมชน ครั้งที่ 2/2562 โดยมีผู้บริหารกระทรวงมหาดไทย ผู้แทนสำนักนายกรัฐมนตรี ผู้แทนกระทรวง 18 กระทรวง ผู้แทนกองอำนวยการรักษาความมั่นคงภายในราชอาณาจักร ผู้แทนกรมประชาสัมพันธ์ และเจ้าหน้าที่ที่เกี่ยวข้อง ร่วมประชุม พร้อมกล่าวว่า ที่ประชุมได้ร่วมกันพิจารณากำหนดรูปแบบการบูรณาการข้อมูลข่าวสารและการสร้างการรับรู้ความเข้าใจที่ถูกต้องแก่ประชาชน และกำหนดแนวทางการประสานความร่วมมือกับทุกหน่วยงานในการบูรณาการข้อมูลข่าวสาร การกำหนดวิธีการสร้างการรับรู้ทั้งระยะสั้นและระยะยาว เพื่อให้ทุกกระทรวงจัดทำข้อมูลข่าวสารการดำเนินการตามนโยบายรัฐบาล ผลการดำเนินการตามนโยบายรัฐบาล และการปฏิบัติราชการของหน่วยงานที่อยู่ในความรับผิดชอบที่สำคัญที่มีผลโดยตรงกับประชาชนในวงกว้าง ให้เป็นภาษาที่กระชับ เข้าใจง่าย รวมทั้งเห็นชอบการแต่งตั้งคณะทำงานบูรณาการข้อมูลข่าวสารเพื่อสร้างการรับรู้สู่ชุมชน และการแต่งตั้งคณะทำงานติดตามและประเมินผลการสร้างการรับรู้สู่ชุมชน        ทั้งนี้ การบูรณาการสร้างการรับรู้สู่ชุมชนในครั้งนี้ถือเป็นการเสริมกระบวนงานการสร้างการรับรู้ไปยังประชาชนของทุกหน่วยงาน เพื่อให้เกิดการสร้างการรับรู้อย่างมีประสิทธิภาพ รวดเร็ว คล่องตัว และทันต่อสถานการณ์ ทำให้พี่น้องประชาชนเกิดความรู้ ความเข้าใจ และมีส่วนร่วมกับภาครัฐในการพัฒนาตนเองและชุมชน เพื่อยกระดับการพัฒนาพื้นที่ให้เกิดความยั่งยืน